Stop jer selv

Økonomi- og indenrigsminister Simon Emil Ammitzbøll (LA) fastslår, at Danmark både før og efter en skattereform vil være et af de mest lige lande i verden – eksempelvis mere lige end Sverige og Tyskland, påpeger han.

Simon Emil Ammitzbøll mener desuden, at journalisters interesse for den øgede ulighed er overdrevet, da regeringen med sit udspil kun lægger op til at øge uligheden ”marginalt”, som han siger.

- Stop jer selv. Det her er på uligheden nogle fuldstændig marginale betragtninger. Danmark er fortsat et af verdens mest lige lande og mere lige end vores nabolande. Det er substansen i det her, og substansen er, at de fleste mennesker får en lempelse, siger Simon Emil Ammitzbøll.

Finansminister Kristian Jensen (V) mener heller ikke, at et halvt procentpoint fra eller til på gini-koefficienten er noget, der på nogen som helst måde optager almindelige danskere.

Læs også : Flertal hugger bremsen i og skrotter regeringens udspil til billigere biler

Det er primært journalister og oppositionspolitikere, der er optagede af det, mener finansministeren.

- Jeg har været rundt i rigtig mange forsamlingshuse, og jeg har aldrig nogensinde fået et spørgsmål omkring gini. Men jeg har fået masser af spørgsmål om, hvad regeringen vil gøre for, at virksomheder kan ansætte flere mennesker, og hvad regeringen vil gøre for, at opsvinget kan få fat, og dem uden for arbejdsmarkedet kan komme indenfor.

- Noget af det, der skal gøres for at få folk ind på arbejdsmarkedet, er, at gevinsten ved at komme i arbejde bliver større. Betyder det noget for forskelsbeløbet? Ja, det gør det, men det er rent faktisk hele idéen ved, at forskelsbeløbet bliver større.